Merethe Christensen undskylder sit beskidte tøj. Hendes hvide top og sorte bukser bærer præg af, at hun har arbejdet med jord de seneste timer.
»Vi er netop blevet færdige med at sætte de sidste«, siger hun og vifter med den ene hånd over mod 25 nyplantede stauder i et bed. Uden for boligforeningen Saga G på Islands Brygge, hvor Merethe Christensen bor, står tre grønne træer, og i jorden under dem står nyplantede storkenæb i forskellige lyserøde nuancer. Stauderne er en slags partnerskabsplanter. Københavns Kommune har leveret stauderne, der var i overskud på kommunens gartneri, og det er nu beboernes opgave at passe dem. Sammen med en anden har Merethe Christensen underskrevet en kontrakt om, at beboerne sørger for at vande, luge og fjerne eventuelt affald i bedene i det kommende år. Herefter kan der laves en ny kontrakt.
Og beboerne i Saga G har været lynhurtige til at melde sig til pasningen. Da Merethe Christensen tog fat på at grave huller til stauderne, kiggede den ene begejstrede beboer efter den anden forbi og meldte sig til at stå for pasningen. Fra nu af er det Anne fra første sal, Niels fra anden og Maria og hendes 7-årige datter i stueetagen, der har ansvaret for stauderne omkring det første træ. Bedet under det andet træ står lokale erhvervsdrivende for at passe, og det tredje bed er også afsat. Mens vi står og taler kigger endnu en erhvervsdrivende ud fra sin butik – også hun ønsker at være med i projektet.
»Som du kan se, er det overhovedet ikke noget problem at få folk engageret. De har været vilde efter at være med. Og ved du hvad, man bliver knyttet sådan sammen af den slags, og det har vi faktisk brug for«, siger Merethe Christensen.